ПРОТОКОЛ № 8
от заседанието на Комисия по правни и институционални въпроси към Пленума на Висшия съдебен съвет, 
проведено на 19 март 2018 г.

Днес, 19 март 2018 г., понеделник от 15.00 ч. в сградата на Висшия съдебен съвет, се проведе заседание на Комисията по правни и институционални въпроси към Пленума на ВСС в състав:

ПРЕДСЕДАТЕЛ:		ЦВЕТИНКА ПАШКУНОВА
ЗАМ. ПРЕДСЕДАТЕЛ:	ГЕОРГИ КУЗМАНОВ

ЧЛЕНОВЕ:			СТЕФАН ГРОЗДЕВ
					ВЕРОНИКА ИМОВА
					ПЛАМЕН НАЙДЕНОВ - отсъства
					АТАНАСКА ДИШЕВА									ДАНИЕЛА МАШЕВА - отсъства
					ЕВГЕНИ ДИКОВ - отсъства

На заседанието присъстват Даниела Марчева – председател на Комисия „Съдебна карта, натовареност и съдебна статистика“ при Съдийската колегия на Висшия съдебен съвет, Незабравка Стоева - директор на Дирекция „Начално и въвеждащо обучение” в Националния институт на правосъдието и експертните сътрудници на комисията Мартин Величков – главен експерт – юрисконсулт в дирекция „Правна“, Цветелина Велинова – главен експерт – юрисконсулт в дирекция „Правна“ и Христина Тодорова – директор на дирекция „Международна дейност“.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

Включва в дневния ред следните допълнителни точки:
- Писмо от Конституционния съд, с което, на основание чл. 18, ал. 2 от Закона за Конституционен съд и чл. 20а, ал. 1 ПОДКС, е изпратен препис от искането на Върховния касационен съд за установяване на противоконституционност на чл. 230, ал. 1 от Закона за съдебната власт, както и препис от определението на съда от 13 март 2018 г. по конституционно дело № 2/2018 г.;
- Молба за разсрочване на дължима сума в полза на бюджета на съдебната власт /извлечение от заседание на Комисия бюджет и финанси по протокол №8/14.03.2018 г., т.29/

Д Н Е В Е Н   Р Е Д: 

I. ПРАВНИ ВЪПРОСИ:

1. ОТНОСНО: Обобщени предложения за законодателни изменения от Комисия „Съдебна карта, натовареност и съдебна статистика“ при Съдийската колегия на Висшия съдебен съвет /отложена от заседание на КПИВ по протокол 7 от 12.03.2018 г./

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

1.1. Предложенията за законодателни промени на Гражданския процесуален кодекс, Закона за енергетиката, Закона за водите, Закона за отговорността на държавата и общините за вреди, Закона за закрила на детето, Закона за защита от домашното насилие, направени от органите на съдебната власт и обобщени от Комисия „Съдебна карта, натовареност и съдебна статистика“ при Съдийската колегия на Висшия съдебен съвет следва да бъдат изпратени за разглеждане в сформираната към Министерство на правосъдието междуведомствена работна група, след обсъждане в заседание на Съдийската колегия на ВСС. 
1.2. ИЗПРАЩА решението на Комисия „Съдебна карта, натовареност и съдебна статистика“ при Съдийската колегия на Висшия съдебен съвет.

II. МЕЖДУНАРОДНА ДЕЙНОСТ:

2. ОТНОСНО: Командироване на представители на ВСС за участие в четвъртата среща на екипа по Проект 2 „Обществено доверие и имидж на правосъдието“ на Европейската мрежа на съдебните съвети, която ще се проведе в периода 16-17 април 2018 г., в гр. Букурещ, Румъния  

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

2.1. ПРЕДЛАГА НА ПЛЕНУМА НА ВСС ДА КОМАНДИРОВА определените с решения на Съдийската колегия и на Прокурорската колегия членове на ВСС за участие в четвъртата среща на екипа по Проект 2 на Европейската мрежа на съдебните съвети (ЕМСС) за 2017-2018 г. „Обществено доверие и имидж на правосъдието“. Съгласно предвидения дневен ред срещата ще се проведе на 16-17 април 2018 г., в гр. Букурещ, Румъния, както следва:

1. Красимир Шекерджиев – член на Висшия съдебен съвет;
2. Георги Кузманов – член на Висшия съдебен съвет.

2.2. Пътните разходи, разходите за нощувки, разходите за дневни пари и разходите за медицински застраховки са за сметка на Висшия съдебен съвет. 
2.3. ИЗПРАЩА преписката на комисия „Бюджет и финанси“ за сведение и по компетентност. 
2.4. Предложението да се внесе като редовна точка за разглеждане в заседанието на Пленума на ВСС на 29.03.2018 г. 

 	Забележка: Съгласно Правилата за възстановяване на разходите за участие в дейностите на ЕМСС за 2018 г., за участие в срещи по проектите на ЕМСС се възстановяват пътни разходи в размер до 300 евро за един участник от институция-член на ЕМСС.

3. ОТНОСНО: Покана за представяне на кандидатури за Президент на Европейската мрежа на съдебните съвети (ЕМСС) и за членство в Изпълнителния борд на ЕМСС, в срок до18 април 2018 г.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

           3.1. ПРЕДЛАГА на Пленума на ВСС да излъчи / да не излъчи кандидатура от страна на Висшия съдебен съвет на Република България за Президент на ЕМСС.
 3.2. ПРЕДЛАГА на Пленума на ВСС да излъчи / да не излъчи кандидатура за членство в Изпълнителния борд на Европейската мрежа на съдебните съвети. 
 3.3. ВНАСЯ материалите за разглеждане на следващото редовно заседание на Пленума на ВСС на 29.03.2018 г.

4. ОТНОСНО: Отговор от председателя на ВКС във връзка с решение на КПИВ по пр. №5/26.02.2018 г. – за сведение

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

4. ПРИЕМА ЗА СВЕДЕНИЕ отговора от председателя на ВКС във връзка с решение на КПИВ по пр. №5/26.02.2018 г.

III. ПРАВНИ ВЪПРОСИ:

5. ОТНОСНО: Необходимост от изработване на проект на Наредба по § 2, ал. 6 от Допълнителните разпоредби на Закона за противодействие на корупцията и за отнемане на незаконно придобитото имущество /разгледана на заседание на КПИВ по протокол 7 от 12.03.2018 г./

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

5.1. ПРЕДЛАГА НА ПЛЕНУМА НА ВИСШИЯ СЪДЕБЕН СЪВЕТ да създаде работна група за изработване на Наредба по § 2, ал. 6 от Допълнителните разпоредби на Закона за противодействие на корупцията и за отнемане на незаконно придобитото имущество в състав: 
- г-н Боян Магдалинчев – представляващ Висшия съдебен съвет; 
- г-жа Маргарита Пазвантова – главен секретар на Върховния касационен съд; - г-н Александър Николов 
- главен секретар на Върховния административен съд и председател на Сдружение на администрацията в органите на съдебната власт; 
- г-н Асен Мингов – съдебен помощник във ВАС; 
- г-жа Мирослава Райковска – директор дирекция „Административно-правна“, Администрация на главния прокурор на Република България; 
- г-жа Стефка Мулячка – инспектор в Инспектората към Висшия съдебен съвет; 
- г-жа Тоня Тодорова – експерт в специализираната администрация на ИВСС; 
- г-жа Даниела Илиева – председател на Национално сдружение на съдебните служители; 
- г-жа Цветелина Велинова – гл. експерт – юрисконсулт, отдел „Нормативна дейност и процесуално представителство“, дирекция „Правна“, Администрация на Висшия съдебен съвет; 
- г-н Мартин Величков – гл. експерт – юрисконсулт, отдел „Нормативна дейност и процесуално представителство“, дирекция „Правна“. 
5.2. Внася предложението за разглеждане на заседание на Пленума на ВСС на 22.03.2018 г.

6. ОТНОСНО: Правилник за изменение и допълнение на Правилника за организацията и дейността на Националния институт на правосъдието и на неговата администрация /отложена от заседание на КПИВ по протокол 7 от 12.03.2018 г./

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

6.1. ПРЕДЛАГА НА ПЛЕНУМА НА ВИСШИЯ СЪДЕБЕН СЪВЕТ, в проекта на Правилник за изменение и допълнение на Правилника за организацията и дейността на Националния институт на правосъдието и на неговата администрация да се включи преходна и заключителна разпоредба със следното съдържание: 
 „Започналите до влизането в сила на този правилник изпитни процедури на кандидати за младши съдии, младши прокурори и младши следователи в края на обучението в Националния институт на правосъдието се довършват при досегашните условия и ред.“
6.2. ПРЕДЛАГА НА ПЛЕНУМА НА ВИСШИЯ СЪДЕБЕН СЪВЕТ, на основание чл. 263 от Закона за съдебната власт, да приеме Правилник за изменение и допълнение на Правилника за организацията и дейността на Националния институт на правосъдието и на неговата администрация с направеното с решение на Комисията по т. 6.1. предложение.
6.3. На интернет страницата на ВСС, раздел „Обществени консултации, да се публикува съобщение, че в предоставения за целта срок не са постъпили становища и предложения по Проекта. 
	Мотиви: С предложения Правилник за изменение и допълнение на Правилника за организацията и дейността на Националния институт на правосъдието и на неговата администрация е предвидено изцяло да отпаднат разпоредбите на чл. 36а от настоящия Правилник. Съгласно чл. 36а, ал. 6 от Правилника,  Управителният съвет на НИП приема методика към Правилата за провеждането на финалните изпити на кандидатите за младши магистрати в края на задължителното първоначално обучение в Националния институт на правосъдието, както и Вътрешни правила за реда и организацията на задължителното първоначално обучение. С цитираната в разпоредбата Методика (приета от УС на НИП на заседание от 15.05.2013г., изм. и доп. на заседание на УС на НИП от 12.05.2017 г., в сила от 12.05.2017 г.) се определят условията и редът за провеждане на изпитите на кандидатите за младши съдии, младши прокурори и младши следователи (курсисти) в края на курса на задължително първоначално обучение в НИП.
	Висшият съдебен съвет от своя страна, на основание чл. 258б от Закона за съдебната власт, е приел Правила за организацията и реда за провеждане на изпитите на кандидатите за младши съдии, младши прокурори и младши следователи в края на обучението в Националния институт на правосъдието (Обн., ДВ, бр. 99 от 16.12.2011 г., в сила от 1.01.2012 г., доп. бр. 22 от 22.03.2016 г., в сила от 10.03.2016 г., доп. бр. 27 от 31.03.2017 г., в сила от 04.04.2017 г.). С Правилата се определят организацията и редът за провеждане на изпитите, които полагат кандидатите за младши магистрати, в края на курса на задължително първоначално обучение в Института. Освен изрична регламентация за провеждане на изпитите, разпоредбите на чл. 15, ал. 2 и чл. 18 на настоящата редакция на Правилата препращат и към приетата на основание чл. 36а, ал. 6 от Правилника Методика. 
	Поради изложеното, отмяната на чл. 36а от Правилника, респективно на приетата на основание чл. 36, ал. 6 от същия Методика, ще доведе липса на регламентация на организацията и реда за провеждане на изпитите на кандидатите за младши магистрати в края на обучението в НИП. 
По предоставена от страна на НИП информация, към момента е стартирала изпитна процедура за кандидати за младши съдии, младши прокурори и младши следователи. Предприемане на действия за изменение и допълнение на приетите от ВСС Правила в хода на текуща процедура би било в пряко противоречие на залегналия в чл. 13 на Административнопоцесуалния кодекс принцип на последователност и предвидимост.
Комисията счита, че в предложения Проект следва да бъде включена преходна и заключителна разпоредба, съгласно която започналите до влизането в сила на този правилник изпитни процедури на кандидати за младши съдии, младши прокурори и младши следователи в края на обучението в Националния институт на правосъдието се довършват при досегашните условия и ред. По този начин ще се гарантира законосъобразното провеждане на изпитите на кандидатите за младши магистрати, при спазване на административнопроизводствените правила и основните начала на административния процес. Подобен подход е възприеман от Законодателя нееднократно при изменения на разпоредбите на ЗСВ, регламентиращи провеждането на конкурсни процедури. 

	7. ОТНОСНО: Проект на Конспекти за писмен изпит за преместване или повишаване на длъжността „съдия“, „прокурор“ и „следовател“ /отложена от заседание на КПИВ по протокол 7 от 12.03.2018 г./

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

7. ПРЕДЛАГА НА ПЛЕНУМА НА ВСС да утвърди проектите на конспекти за писмен изпит за преместване или повишаване на длъжността „съдия“, „прокурор“ и „следовател“.
	 
	8. ОТНОСНО: Молба от Спас Илиев – прокурор във Военно-окръжна прокуратура – София, за възстановяване на длъжност „прокурор“ във Военно-апелативна прокуратура – София или равна по степен длъжност /извлечение от заседание на Комисията по атестирането и конкурсите при прокурорската колегия на ВСС по протокол №9/13.03.2018 г., т.8/

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

	 8.1. Не са налице основания за възстановяване на Спас Тодоров Илиев – прокурор във Военно-окръжна прокуратура - гр. София, на длъжността „прокурор“ във Военно-апелативна прокуратура.
	8.2. ИЗПРАЩА решението на Комисията по атестирането и конкурсите при Прокурорската колегия на ВСС. 
	Мотиви: С решение на Висшия съдебен съвет по Протокол № 25/07.07.2004 г. Спас Илиев - зам. военноокръжен прокурор във Военно-окръжна прокуратура - гр. София е преназначен на длъжност прокурор във Военно-апелативна прокуратура. Тази длъжност е изпълнявал от 12.07.2004 г. до 27.04.2005 г. 
В периода 27.04.2005 г. – 11.10.2015 г. Спас Илиев е заемал длъжността и е изпълнявал функциите на „Административен ръководител – Военно-окръжен прокурор“ във ВОП-София. До приемане на настоящата разпоредба на чл. 169, ал. 5 от ЗСВ (в сила от 09.08.2016 г.), практиката на ВСС е била непротиворечива, че след освобождаване от длъжността административен ръководител и заместник на административен ръководител лицата заемат длъжност в органа, в който са заемали ръководна длъжност (в този смисъл решение на Комисията по правни въпроси на ВСС по т. 3 от Протокол № 24/20.07.2015 г.). Поради изложеното, след изтичане на втория му мандат като административен ръководител, въз основа на акт за изменение на акта за заемане на длъжност, Спас Илиев заема длъжността „прокурор“ във ВОП – София, считано от 13.10.2015 г., която изпълнява и до настоящия момент. 
С молбата си с Вх. № ВСС-2542/01.03.2018 г. Спас Илиев е отправил искане за възстановяване на заеманата преди избора му за административен ръководител длъжност, а именно прокурор във Военно-апелативна прокуратура, или равна по степен длъжност. Позовава се на разпоредбата на чл. 169, ал. 5 от ЗСВ и на мотивите на Решение № 1768/17.02.2016 г., постановено по Адм. дело № 10569/2015 г. на тричленен състав на Върховния административен съд, потвърдено с Решение № 8132/04.07.2016 г. по Адм. дело № 4324/2016 г. на петчленен състав на ВАС. В мотивите на Решение № 1768/17.02.2016 г. тричленният състав на ВАС е приел, че при липса на друга разпоредба, с отпадане на основанието за заемане на длъжност за административен ръководител, магистратът се възстановява на длъжността, която е заемал преди това. 
Казусът, във връзка с който е постановено цитираното решение, не е аналогичен с настоящия. Решението е постановено преди влизане в сила на изрична законова разпоредба, уреждаща случаите, аналогични на процесния. Такава разпоредба към настоящия момент е налице и се съдържа в чл. 169, ал. 5 от ЗСВ. Изложените в мотивите на съдебните решения аргументи са неприложими за настоящия случай, доколкото влизат в противоречие с действащата в момента нормативна уредба. Разпоредбата на 169, ал. 5 от ЗСВ регламентира, че след освобождаване от длъжността административен ръководител и заместник на административен ръководител лицата се връщат на заеманата преди избора или на равна по степен длъжност, освен в случаите, когато са били назначени от по-ниско ниво на орган на съдебната власт. Направеното от Съда тълкуване на закона, че е налице задължение за възстановяване на освободения административен ръководител и заместник на административен ръководител на непосредствено заеманата преди избора му длъжност, не съответства с волята на Законодателя, обективирана в чл. 169, ал. 5 от ЗСВ. 
Цитираната законова разпоредба от своя страна е влязла в сила на 09.08.2016 г. – след изтичане на втория мандат на Спас Илиев като административен ръководител на ВОП – София и изменение на акта му за заемане на длъжност. Нормата няма обратно действие и в конкретния случай е неприложима по отношение на преклудирани факти и правоотношения. Не е изпълнена и хипотезата на § 205 от Преходните и заключителните разпоредби към ЗИДЗСВ (обн. ДВ. бр. 62/2016 г.), уреждащ заварените случаи. Прокурор Илиев е подписал акта за изменение на акта за заемане на длъжност и е изразил съгласие да изпълнява длъжността „прокурор“ във ВОП-София, която длъжност и изпълнява от 13.10.2015 г. до настоящия момент. От изтичане на втория му мандат като административен ръководител до подаване на настоящата молба – период, по-продължителен от 2 години, прокурор Илиев не е сезирал ВСС с искане за възстановяване във Военно-апелативна прокуратура.

	9. ОТНОСНО: Писмо от председателя на Апелативен съд – София във връзка с приложението на чл. 9 от Закона за съдебната власт /извлечение от заседание на комисия „Професионална квалификация и информационни технологии“ към пленума на ВСС по протокол №7/06.03.2018 г., т.5/ 

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:
	 9.1. Комисия „Професионална квалификация и информационни технологии“ към Пленума на ВСС да бъде уведомена за решението на Комисията по правни и институционални въпроси по т. 14 от Протокол № 7/12.02.2018 г.

	10. ОТНОСНО: Проект на споразумение за взаимодействие във връзка с осигуряването на достъп на органите на съдебната власт, представлявани от Висшия съдебен съвет, до електронни услуги на Националната агенция за приходите /извлечение от заседание на комисия „Професионална квалификация и информационни технологии“ към Пленума на ВСС по протокол №7/06.03.2018 г., т.1/

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

	 10. ОДОБРЯВА проекта на споразумение за взаимодействие във връзка с осигуряването на достъп на органите на съдебната власт, представлявани от Висшия съдебен съвет, до електронни услуги на Националната агенция за приходите с направените в него редакции.

	11. ОТНОСНО: Искане от Адриана Добрева – съдия в Районен съд – Козлодуй за тълкуване на Единна методика по приложението на принципа за случайно разпределение на делата в районните, окръжните, административните, военните, апелативните и специализираните съдилища и чл. 35, ал. 5 от Правилника за администрацията на съдилищата

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

	 11.1. Преценката кога и при наличието на какви основания дейността по компютърно разпределение на делата може да бъде възложено на председателите на отделения, на други съдии или на съдебен служител е изцяло в компетентността на съответния административен ръководител.  
11.2. Решението да се изпрати на Адриана Добрева – съдия в Районен съд – Козлодуй.
Мотиви: Съгласно т. 3, пр. 2-ро от Методиката, административният ръководител може да възлага тази дейност със заповед на други съдии или съдебни служители съгласно Правилник за администрацията на съдилищата. Разпоредбата на чл. 35, ал. 5 от ПАС от своя страна предвижда, че дейността по случайното разпределение на делата може да се възложи на съдебен служител въз основа на мотивирана заповед на административния ръководител. 
Съдия Адриана Добрева иска тълкуване кога и при наличието на какви основания административният ръководител може да възлага дейността си на компютърно разпределение на делата със заповед на председателите на отделения, на други съдии или на съдебен служител. 
Цитираните по-горе разпоредби са пределно ясни, че административният ръководител преценява дали следва да се приложи изключение от общото правило при извършване на компютърното разпределение на делата е предоставена на административния ръководител. Не би могло с нормативен акт, указания или тълкуване да се обхванат всички възможни хипотези, които биха наложили възлагането на компютърното разпределение на делата на председателите на отделения, на други съдии или на съдебен служител. Преценката дали са налице основания за това е изцяло в компетентността на административния ръководител.

	ДОПЪЛНИТЕЛНИ ТОЧКИ:

	12. ОТНОСНО: Писмо от Конституционния съд, с което, на основание чл. 18, ал. 2 от Закона за Конституционен съд и чл. 20а, ал. 1 ПОДКС, е изпратен препис от искането на Върховния касационен съд за установяване на противоконституционност на чл. 230, ал. 1 от Закона за съдебната власт, както и препис от определението на съда от 13 март 2018 г. по конституционно дело № 2/2018 г.;

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

	 12. ВЪЗЛАГА на дирекция „Правна“ да изготви проекти на становища по искането на Върховния касационен съд за установяване на противоконституционност на чл. 230, ал. 1 от Закона за съдебната власт, които да бъдат разгледани на заседание на Комисията на 16.04.2018 г.

	13. ОТНОСНО: Молба за разсрочване на дължима сума в полза на бюджета на съдебната власт /извлечение от заседание на Комисия бюджет и финанси по протокол №8/14.03.2018 г., т.29/

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

13.1. Висшият съдебен съвет на е компетентен да се произнесе по искането за разрешение за разсрочване на публичните задължения на Стоян Янчев Янчев.
	13.2. ИЗПРАЩА решението на Комисия бюджет и финанси.

ПРЕДСЕДАТЕЛ
НА КОМИСИЯТА:		/п/ 
 			   ЦВЕТИНКА ПАШКУНОВА